ประกาศคณะกรรมการกํากับตลาดทุนที่ ทธ. 8/2561เรื่อง หลักเกณฑ์ เงื่อนไข และวิธีการในการซื้อขายหน่วยของ โครงการจัดการลงทุนกลุ่มอาเซียน และโครงการ จัดการลงทุนในเอเชียภายใต้กรอบเอเปค อาศัยอํานาจตามความในมาตรา 16/6 และมาตรา 113 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 คณะกรรมการกํากับตลาดทุนออกประกาศไว้ดังต่อไปนี้ข้อ ๑ ให้ยกเลิกประกาศคณะกรรมการกํากับตลาดทุน ที่ ทธ. 7/2557 เรื่อง หลักเกณฑ์ เงื่อนไข และวิธีการในการซื้อขายหน่วยของโครงการจัดการลงทุนต่างประเทศ ลงวันที่ 2 มิถุนายน พ.ศ. 2557ข้อ ๒ ในประกาศนี้ คําว่า "ผู้ลงทุนสถาบัน" "ผู้ลงทุนรายใหญ่พิเศษ" และ "ผู้ลงทุนรายใหญ่" ให้มีความหมายเช่นเดียวกับบทนิยามของคําดังกล่าวที่กําหนดไว้ในประกาศคณะกรรมการกํากับหลักทรัพย์และตลาดหลักทรัพย์ว่าด้วยการกําหนดบทนิยามผู้ลงทุนสถาบัน ผู้ลงทุนรายใหญ่พิเศษ และผู้ลงทุนรายใหญ่คําว่า "หน่วย" "โครงการจัดการลงทุนกลุ่มอาเซียน" "โครงการจัดการลงทุนในเอเชียภายใต้กรอบเอเปค" "ผู้รับผิดชอบในการดําเนินการ" และ "หน่วยงานกํากับดูแลหลัก" ให้มีความหมายเช่นเดียวกับบทนิยามของคําดังกล่าวที่กําหนดไว้ในประกาศคณะกรรมการกํากับตลาดทุนว่าด้วยข้อกําหนดเกี่ยวกับการเสนอขายหน่วยของโครงการจัดการลงทุนต่างประเทศคําว่า "ผู้มีเงินลงทุนสูง" ให้มีความหมายเช่นเดียวกับบทนิยามของคําดังกล่าวที่กําหนดไว้ในประกาศคณะกรรมการกํากับตลาดทุนว่าด้วยการจัดตั้งกองทุนรวมเพื่อผู้ลงทุนทั่วไปและเพื่อผู้ลงทุนที่มิใช่รายย่อย และการเข้าทําสัญญารับจัดการกองทุนส่วนบุคคล"โครงการจัดการลงทุนต่างประเทศ" หมายความว่า โครงการจัดการลงทุนกลุ่มอาเซียน และโครงการจัดการลงทุนในเอเชียภายใต้กรอบเอเปค "บริษัทหลักทรัพย์" หมายความว่า ผู้ที่ได้รับใบอนุญาตให้ประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์"ประกาศมาตรฐานการประกอบธุรกิจ" หมายความว่า ประกาศคณะกรรมการกํากับตลาดทุนว่าด้วยมาตรฐานการประกอบธุรกิจ โครงสร้างการบริหาร ระบบงาน และการให้บริการของผู้ประกอบธุรกิจหลักทรัพย์และผู้ประกอบธุรกิจสัญญาซื้อขายล่วงหน้า รวมถึงประกาศสํานักงานคณะกรรมการกํากับหลักทรัพย์และตลาดหลักทรัพย์ คําสั่งและหนังสือเวียน ที่ออกหรือวางแนวปฏิบัติตามประกาศคณะกรรมการกํากับตลาดทุนดังกล่าวข้อ ๓ ประกาศนี้ให้ใช้บังคับกับบริษัทหลักทรัพย์ซึ่งให้บริการในการซื้อขายหน่วยของโครงการจัดการลงทุนต่างประเทศ ข้อ ๔ ในการให้บริการซื้อขายหน่วยของโครงการจัดการลงทุนต่างประเทศ บริษัทหลักทรัพย์ต้องปฏิบัติให้เป็นไปตามหลักเกณฑ์ที่กําหนดไว้ในประกาศมาตรฐานการประกอบธุรกิจโดยอนุโลม เว้นแต่ในกรณีที่ประกาศนี้กําหนดหลักเกณฑ์ไว้เป็นการเฉพาะแล้วในการติดต่อและให้บริการซื้อขายหน่วยของโครงการจัดการลงทุนต่างประเทศตามประกาศนี้ มิให้นําข้อกําหนดเกี่ยวกับการศึกษาและทําความเข้าใจข้อมูลในส่วนที่เกี่ยวกับผลการดําเนินงานของโครงการจัดการลงทุนต่างประเทศที่จะนํามาให้บริการเทียบกับกองทุนรวมหรือโครงการจัดการลงทุนในกลุ่มเดียวกันตามประกาศมาตรฐานการประกอบธุรกิจมาใช้บังคับข้อ ๕ สํานักงานอาจกําหนดแนวทาง (guideline) ในรายละเอียดเพื่อประโยชน์ในการปฏิบัติตามประกาศนี้ได้ และเมื่อมีการปฏิบัติตามแนวทางดังกล่าวให้ถือว่าได้ปฏิบัติตามประกาศนี้แล้ว ข้อ ๖ ให้บริษัทหลักทรัพย์ให้บริการซื้อขายหน่วยของโครงการจัดการลงทุนต่างประเทศได้เฉพาะหน่วยที่อยู่ในรายชื่อซึ่งได้รับอนุญาตจากสํานักงานให้เสนอขายได้ซึ่งเปิดเผยไว้เป็นการทั่วไปบนเว็บไซต์ของสํานักงานตามประกาศคณะกรรมการกํากับตลาดทุนว่าด้วยข้อกําหนดเกี่ยวกับการเสนอขายหน่วยของโครงการจัดการลงทุนต่างประเทศข้อ ๗ ก่อนการตกลงรับเป็นตัวแทนซื้อขายหน่วยของโครงการจัดการลงทุนต่างประเทศ บริษัทหลักทรัพย์ต้องจัดให้มีข้อตกลงเป็นลายลักษณ์อักษรกับผู้รับผิดชอบในการดําเนินการ อย่างน้อยในเรื่องดังต่อไปนี้(1) ให้ผู้รับผิดชอบในการดําเนินการจัดส่งข้อมูลที่มีผลกระทบอย่างมีนัยสําคัญต่อโครงการจัดการลงทุนต่างประเทศต่อผู้ลงทุน ให้แก่บริษัทหลักทรัพย์(2) ในกรณีที่เป็นการขายหน่วยของโครงการจัดการลงทุนกลุ่มอาเซียนให้แก่ผู้ลงทุนสถาบัน ผู้ลงทุนรายใหญ่พิเศษ ผู้ลงทุนรายใหญ่ หรือผู้มีเงินลงทุนสูง ให้ผู้รับผิดชอบในการดําเนินการจัดส่งข้อมูลอย่างเดียวกับข้อมูลที่บุคคลดังกล่าวมีหน้าที่ตามกฎหมายหรือกฎเกณฑ์ที่ต้องส่งข้อมูลนั้นต่อผู้ลงทุนหรือหน่วยงานกํากับดูแลหลักให้แก่บริษัทหลักทรัพย์ พร้อมทั้งต้องรับรองเป็นลายลักษณ์อักษรด้วยว่าข้อมูลดังกล่าวเป็นข้อมูลเดียวกับที่ได้ส่งให้แก่ผู้ลงทุนหรือหน่วยงานกํากับดูแลหลัก แล้วแต่กรณี(3) ให้ผู้รับผิดชอบในการดําเนินการจัดส่งข้อมูลตาม (1) หรือ (2) ให้บริษัทหลักทรัพย์ภายในระยะเวลาเดียวกันกับที่ผู้รับผิดชอบในการดําเนินการมีหน้าที่ต้องจัดส่งข้อมูลดังกล่าวต่อผู้ลงทุนหรือหน่วยงานกํากับดูแลหลัก แล้วแต่กรณีข้อ ๘ ก่อนการขายหน่วยของโครงการจัดการลงทุนต่างประเทศ บริษัทหลักทรัพย์ต้องดําเนินการอย่างน้อยดังต่อไปนี้(1) จัดส่งหรือแจกจ่ายข้อมูลดังนี้ ที่มีสาระสําคัญไม่แตกต่างจากร่างที่ยื่นต่อสํานักงานตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยข้อกําหนดเพิ่มเติมที่เกี่ยวข้องกับการออกและเสนอขายหน่วยของโครงการจัดการลงทุนต่างประเทศ ให้แก่ผู้ลงทุน (ก) สรุปข้อมูลสําคัญเกี่ยวกับหน่วยของโครงการจัดการลงทุนต่างประเทศ (fact sheet) และรายงานประจําปี (ถ้ามี) (ข) ในกรณีที่เป็นการขายหน่วยของโครงการจัดการลงทุนกลุ่มอาเซียนให้แก่ผู้ลงทุนสถาบัน ผู้ลงทุนรายใหญ่พิเศษ ผู้ลงทุนรายใหญ่ หรือผู้มีเงินลงทุนสูง ต้องมีข้อมูลเปรียบเทียบระหว่างกฎเกณฑ์การจัดการโครงการจัดการลงทุนกลุ่มอาเซียนตามกฎหมายหรือกฎเกณฑ์ของประเทศ ที่หน่วยงานกํากับดูแลหลักตั้งอยู่กับกฎเกณฑ์การจัดการกองทุนรวมที่ออกตามมาตรา 117 (2) จัดให้มีข้อมูลประกอบการเสนอขายหน่วยของโครงการจัดการลงทุนต่างประเทศซึ่งได้จัดทําและแจกจ่ายในประเทศที่หน่วยงานกํากับดูแลหลักตั้งอยู่ โดยข้อมูลดังกล่าวให้เก็บไว้ ณ ที่ทําการหรือบนเว็บไซต์ของบริษัทหลักทรัพย์ และจัดส่งให้แก่ผู้ลงทุนเมื่อผู้ลงทุนร้องขอ ข้อ ๙ ในกรณีที่ผู้รับผิดชอบในการดําเนินการไม่ปฏิบัติตามข้อตกลงที่ทํากับบริษัทหลักทรัพย์ตามข้อ 7 ห้ามมิให้บริษัทหลักทรัพย์ให้บริการซื้อขายหน่วยของโครงการจัดการลงทุนต่างประเทศที่มีบุคคลดังกล่าวเป็นผู้รับผิดชอบในการดําเนินการเพิ่มเติมอีกต่อไป ข้อ ๑๐ ในกรณีที่สํานักงานพบว่าบริษัทหลักทรัพย์ใดฝ่าฝืนหรือไม่ปฏิบัติตามประกาศนี้หรือตามระเบียบวิธีปฏิบัติที่บริษัทหลักทรัพย์กําหนดเพื่อให้เป็นไปตามประกาศนี้ หรือมีพฤติกรรมที่ไม่เหมาะสมในการทําหน้าที่ในการให้คําแนะนําการลงทุนและการให้บริการเกี่ยวกับการซื้อขายหน่วยของโครงการจัดการลงทุนต่างประเทศตามประกาศนี้ สํานักงานอาจสั่งให้บริษัทหลักทรัพย์นั้นแก้ไข กระทําการ หรืองดเว้นการกระทําการใด ๆ เพื่อให้เป็นไปตามประกาศนี้ได้ข้อ ๑๑ ประกาศนี้ให้ใช้บังคับตั้งแต่วันที่ 16 กุมภาพันธ์ พ.ศ. 2561 เป็นต้นไปผู้มีอํานาจลงนาม - ประกาศ ณ วันที่ 17 มกราคม พ.ศ. 2561 (นายรพี สุจริตกุล) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์ ประธานกรรมการ คณะกรรมการกํากับตลาดทุน